Cu nici două săptămâni în urmă, publicam pe Să fie lumină textul „Preafericiți de banii primiți”. Arătam în articol cum, într-o importantă măsură, filantropia Bisericii Ortodoxe Române – cea cu care preoții se apără când sunt acuzați de legături indecente cu statul, pe parte de bani publici – nu este tocmai filantropia BOR.

Expuneam atunci ceea ce putem numi un nepotrivit „transfer de merite” între stat – care, prin bugetele publice, susține opera filantropică a Bisericii majoritare – și BOR. La finalul fiecărui an, înaltpreasfințiile lor fac bilanțul activităților sociale și se laudă public cu demersurile filantropice ale eparhiilor, prezentându-le ca probă certă a generozității BOR. Una care se finanțează însă, în procente importante, din buzunare publice.

E la mijloc un soi de impostură, un „nivel superior” al minciunii care vine, interesat, dinspre cele mai înalte structuri ale Bisericii.

Facem un pas mai departe. O investigație Să fie lumină arată cum, în cazul unui parteneriat derulat între Asistența Socială din Sectorul 6 din București și structura ortodoxă locală, lucrurile trec dincolo de minciună și impostură.

Vă invităm într-o călătorie, pe un traseu (complicat) de decizie politică și influență administrativă la capătul căruia găsim o importantă sumă din banii „de filantropie” ai statului – bugetul Direcției de Asistență Socială și Protecția Copilului Sector 6 – îngropată într-o clădire eminamente administrativă a Bisericii. O clădire de birouri pentru preoți: sediul Protoieriei Sectorului 6.

O clădire cochetă, într-o zonă bună din sector, ridicată pe un teren al DGASPC-ului, construită exclusiv din bani din bugetul DGASPC-ului și transferată gratuit, pe viață, structurii administrative a Bisericii.

Peste jumătate de milion de euro au mers, dintr-un foc, de la bugetul mereu insuficient al DGASPC-ului din sectorul 6 direct în birourile mai-marilor preoți din zonă. Care, la rândul lor, susțin că au „întors” câte ceva comunității. Evidențele documentate de Să fie lumină arată însă că au întors sensibil mai puțin, într-un mecanism strâmb stat-Biserică pe care îl disecăm mai jos.